เก็บภาษีต่ำเป้า 7 หมื่นล้าน
นายเอกนิติ นิติทัณฑ์ประภาศ อธิบดีกรมสรรพากร เปิดเผยผลการจัดเก็บรายได้ 7 เดือน (ต.ค.62-เม.ย.63) ว่า กรมสรรพากรจัดเก็บรายได้ต่ำกว่าเป้าหมาย 70000 ล้านบาท เนื่องจากผลกระทบจากการแพร่ระบาดของไวรัสโควิด-19 ที่ส่งผลต่อเศรษฐกิจในประเทศ และมาตรการของกระทรวงการคลังในการเลื่อนเวลาการชำระภาษีทั้งภาษีเงินได้บุคคลธรรมดาและนิติบุคคล รวมถึงภาษีมูลค่าเพิ่ม (VAT) ออกไป เพื่อให้เงินยังคงอยู่ในมือของประชาชนและผู้ประกอบการที่เป็นผู้เสียภาษีให้นานที่สุด สำหรับเป้าหมายการจัดเก็บภาษีของกรมสรรพากรปีงบประมาณ 63 ที่ตั้งไว้ที่ 2 ล้านล้านบาทนั้น คาดว่าสภาพเศรษฐกิจขณะนี้ กรมอาจเก็บภาษีได้ไม่ถึงเป้าที่วางไว้ ส่วนการจะลดเป้าจัดเก็บลงเท่าไหร่นั้น ขอดูตัวเลขผู้มาเสียภาษีเดือน ส.ค.ก่อน แต่กรมจะไม่เอาเรื่องเป้าหมายการจัดเก็บภาษีเป็นเรื่องสำคัญ โดยได้ปรับยุทธศาสตร์ใหม่ เน้นช่วยเหลือประชาชนผู้เสียภาษีและผู้ประกอบการในระบบให้มากที่สุด สภาพเศรษฐกิจเวลานี้ไม่ควรมาไล่บี้เก็บภาษี และการดำเนินตามนโยบายการคลังต้องปรับให้สอดคล้องกับสภาพเศรษฐกิจด้วย ดังนั้นกรมจึงเลื่อนการชำระภาษีออกไป แต่ยังให้การจ่ายภาษีอยู่ภายใต้ปีงบฯ 63นอกจากการเลื่อนชำระภาษีเงินได้บุคคลธรรมดา จากเดิมต้องจ่ายเดือน มี.ค.เป็นสิ้นสุดเดือน ส.ค.นี้แล้ว กรมยังได้เร่งคืนภาษีเงินได้บุคคลธรรมดาให้เร็วขึ้น ซึ่งปัจจุบันคืนภาษีเงินได้บุคคลธรรมดาไปแล้ว 28000 ล้านบาท คิดเป็น 95% ของยอดที่ขอคืน 3 ล้านคน และเร่งคืนภาษีเงินได้นิติบุคคลได้แล้ว 27100 ล้านบาท และกรมยังได้ลดอัตราภาษีหัก ณ ที่จ่ายเหลือ 1.5%จากเดิมเฉลี่ยอยู่ที่ 3% ทำให้มีเม็ดเงินอยู่ในกระเป๋าผู้ประกอบการอีก 27000 ล้านบาทนางสาววิลาวรรณ พยาน้อย รองอธิบดีกรมบัญชีกลาง เปิดเผยว่า เพื่อให้ทุกหน่วยงานเร่งรัดการใช้จ่าย รายจ่ายงบลงทุนที่เหลือ โดยให้ลงนามแล้วเสร็จภายในเดือน พ.ค.นี้ กรมบัญชีกลางจึงได้ส่งคณะทำงานเฉพาะกิจลงไปยังหน่วยงาน เพื่อให้การใช้ จ่ายงบประมาณปี 63 เป็นไปตามเป้าหมาย สำหรับผลการใช้จ่าย เงินงบประมาณรายจ่ายปี 63 ภาพรวมใช้จ่ายแล้ว 2.12 ล้านล้านบาท ของวงเงินงบประมาณ 3.20 ล้านล้านบาท คิดเป็น 66.37% แบ่งเป็นรายจ่ายลงทุนใช้จ่ายแล้ว 293523 ล้านบาท คิดเป็น 49.16% ของวงเงิน 597091 ล้านบาท 2.รายจ่ายประจำใช้จ่ายแล้ว 1.83 ล้านล้านบาท 70.32% ของวงเงิน 2.60 ล้านล้านบาท สำหรับเงินงบประมาณที่กันไว้เบิกเหลื่อมปีใช้จ่ายแล้ว 257415 ล้านบาท คิดเป็น 99.38% ของวงเงิน 259024 ล้านบาท.
ผลการจัดเก็บรายได้ 7 เดือน (ต.ค.62-เม.ย.63) ว่า กรมสรรพากรจัดเก็บรายได้ต่ำกว่าเป้าหมาย 70000 ล้านบาท เนื่องจากผลกระทบจากการแพร่ระบาดของไวรัสโควิด-19 ที่ส่งผลต่อเศรษฐกิจในประเทศ
กรมสรรพากร,ภาษี,ภาษีเงินได้บุคคลธรรมดา,ภาษีเงินได้นิติบุคคล,จัดเก็บภาษี,โควิด-19,ข่าววันนี้